

**ELŐTERJESZTÉS**

**Jánoshalma Városi Önkormányzat**

**Képviselő-testületének**

2025. november 13-i rendkívüli ülésére

**Tárgy: Előterjesztés „Villamos energia beszerzése a 2026-os energia évre” tárgyú közbeszerzési eljárás megindításáról**

|  |  |
| --- | --- |
| **Előterjesztő:** | Dr. Rennerné dr. Radvánszki Anikó jegyző |
| **Előterjesztést készítette:** | Dr. Rennerné dr. Radvánszki Anikó jegyző |
| **Az előterjesztés előzetesen egyeztetve:** | Kasziba Sándor osztályvezető  Ördögh Edit alpolgármester |
| **Törvényességi ellenőrzést végezte:** | Dr. Rennerné dr. Radvánszki Anikó jegyző |
| **Bizottsági véleményezésre megkapta:** | - |
| **A Képviselő-testület ülése:** | **nyílt ülés**/ zárt ülés |
| **Döntési forma:** | rendelet/**határozat** |
| **A döntéshez szükséges többség:** | **egyszerű/**minősített **NÉV SZERINTI** |
| **A honlapon nyilvánosságra hozható:** | **igen**/nem/részben |
| **Mellékletek:** | * Ajánlattételi felhívás * Ajánlattételi dokumentáció * Szerződés-tervezet * Ajánlati ártáblázat |

Jánoshalma, 2025. november 10.

**Tisztelt Képviselő-testület!**

Amennyiben az egybeszámítandó villamos energia és a kapcsolódó díjak éves nettó összköltsége meghaladja a 20.000.000.-Ft-ot, kötelező közbeszerzési eljárás lefolytatása.

A megvalósítani tervezett villamos energia beszerzés becsült értéke **Jánoshalma Városi Önkormányzat esetében nettó 39.242.343, -Ft.**

Villamosenergia beszerzésünk tehát közbeszerzés köteles. A közbeszerzési eljárás lefolytatásának módját illetően 2 módozat közül választhatunk: a korábbiakban más beszerzéseknél már alkalmazott, ismert nyílt eljárás, vagy pedig a Közbeszerzési és Ellátási Főigazgatóság (KEF) beszerzési rendszeréhez önkéntesen csatlakozva keretmegállapodásokból kiinduló versenyújranyitási eljárás.

Az eljárás típusok előnyeinek-hátrányainak gondos mérlegelését követően, szakértőket is bevonva a KEF-es eljárást javasoljuk megindítani.

A KEF-es eljárás viszonylag gyors eljárás, néhány hét alatt eljuthatunk a szerződéskötésig, rövidek az ajánlattételi határidők, nincsen szerződéskötési moratórium. A keretmegállapodásban részes szolgáltatók nagyobb valószínűséggel adnak ajánlatot (elvileg kötelesek ajánlatot adni) az eljárás keretében. A versenyújranyitás során lehetőség van akár fix áras, akár tőzsdei ármozgásokkal korrigált szerződés megkötésére. (Ezeket vegyíteni egyazon szerződésben nem lehet.)

Hátránya a KEF-es eljárásnak, hogy egyedi szerződési feltételek meghatározására nincs mód, továbbá kizárólag a 2026-ös villamosenergia év végéig, tehát 1 évre lehet szerződni.

A KEF-es és a nyílt eljárás költségvonzatai között számottevő különbség nincsen.

Az eljárás során felelős akkreditált közbeszerzési szaktanácsadó bevonása szükséges.

Kérem a Tisztelt Képviselő-testületet, hogy az előterjesztést megvitatni és az alábbi határozati javaslatokat elfogadni szíveskedjen.

1. **Határozati javaslat:**

Jánoshalma Városi Önkormányzat Képviselő-testülete úgy határoz, hogy a 2026. évre vonatkozó villamosenergia felhasználás biztosítása érdekében a mellékelt táblázatban szereplő felhasználási helyek tekintetében közbeszerzési eljárást indít KEF keretmegállapodásos eljárás verseny újra nyitásaként, fix áron rögzített szerződés megkötésére irányulóan.

A Képviselő-testület kötelezettséget vállal a 2026. évi villamosenergia beszerzés tárgyában, a beszerzés becsült értékének, azaz összesen nettó **39.242.343,** -Ft fedezetnek a biztosítására Jánoshalma Városi Önkormányzat 2026. évi költségvetésének terhére.

A Képviselő-testület kötelezettséget vállal a beszerzési érték 1%+ÁFA értékének a Közbeszerzési Ellátási Főigazgatóság részére történő megfizetésére.

A Képviselő-testület az eljárással kapcsolatos további költségek megfizetését vállalja, azaz: a **LINE UP Közbeszerzési Tanácsadó Kft.** (1034 Budapest, San Marco u. 51. 1. em. 1.) 400.000.- Ft, -+ÁFA megbízási díját az Önkormányzat 2025. évi költségvetésének terhére biztosítja.

**Felelős:** Lengyel Endre polgármester

Dr. Rennerné dr. Radvánszki Anikó jegyző

**Határidő:** folyamatos

**Fedezet:** villamos energia beszerzése- 2026. évi költségvetés

megbízási díj- 2025. évi költségvetés, kiadások visszatérítései rovat

1. **Határozati javaslat:**

Jánoshalma Városi ÖnkormányzatKépviselő-testülete az Önkormányzat, mint ajánlatkérő által indítandó, „**Villamos energia beszerzése a 2026-os energia évre**” tárgyú, a „Villamos energia központosított beszerzése 2026/27” tárgyú KEF keretmegállapodás második részének versenyújranyitással megvalósuló közbeszerzési eljárása kapcsán az alábbi nyilatkozatokat teszi:

**1. Nyilatkozat becsült értékről:**

A fenti eljárás becsült értéke **nettó 39.242.343, - Ft.**

A becsült érték meghatározásának módszere: a KEF (Közbeszerzési és Ellátási Főigazgatóság) által kötött, a „Villamos energia központosított beszerzése 2026/27” tárgyú keretmegállapodás 2025.10.28. napján érvényes villamos energia egységárainak számtani átlaga (nettó 82,1406 Ft/kWh) megszorozva a beszerzendő, opcióval növelt mennyiséggel (477 746 kWh).

Az eljárás a közbeszerzésről szóló 2015. évi CXLIII. tv. 19. § (3) bekezdésére figyelemmel megállapított, egybeszámított becsült értéke megegyezik a tárgyi eljárás becsült értékével, mivel Ajánlatkérőnek egyéb, a jelen beszerzéssel egybeszámítandó beszerzése nincs.

**2. Nyilatkozat fedezetről:**

A fenti eljárás fedezeteként Ajánlatkérőnél **összesen 39.242.343, - Ft + ÁFA összeg** rendelkezésre áll, amelynek forrása az Önkormányzat saját költségvetése.

**3. Döntés az eljárás megindításáról**

Az eljárást megindító ajánlattételi felhívást és egyéb közbeszerzési dokumentumokat (ideértve a műszaki leírást és a szerződéstervezetet) a testület jóváhagyja és azok alapján hozzájárul az eljárás megindításához.

**Felelős:** Lengyel Endre polgármester

Dr. Rennerné dr. Radvánszki Anikó jegyző

**Határidő:** azonnal